KURZUS: Pénzügytan II. (Állami pénzügyek)

MODUL: Bevezető

Bevezető

| A pénzügytan II. tárgy keretében a pénzügytan egyik elkülönült területével, az állami/közösségi pénzügyekkel foglalkozunk. A magyar szakirodalom gyakran nevezi ezt a tudományterületet közösségi pénzügynek. A közösségi pénzügyek tárgya a közösségi intézményrendszer gazdálkodása. Azt vizsgálja, hogy az egyes közintézmények milyen feladatokat látnak el, azok milyen módon finanszírozhatók, milyen bevételekkel kell rendelkezniük, milyen döntési mechanizmusok működnek a közösségi szektorban, milyen hatással járnak a közösségi döntések az egyénekre, illetve társadalmi csoportokra. A pénzügytani tanulmányok alapozása során a leendő közgazdászoknak mindenképpen szükségük van arra, hogy ismereteket szerezzenek az állam gazdasági szerepéről, az államnak a jövedelem- és pénzáramlásban betöltött szerepéről. A közösségi pénzügyek teljes tárgyalása ugyanakkor meghaladja azokat a lehetőségeket, elvárásokat, amelyek egy ilyen képzéssel szemben megfogalmazódnak. Ezért a kurzus során leszűkítjük a közösségi szektor tárgyalását az államháztartásra, és ezen belül is azokkal az összefüggésekkel foglalkozunk hangsúlyosan, amelyek csaknem minden gazdálkodó szervezetet érintenek.
Mielőtt a leckék megoldásához fogna, olvassa el a kijelölt anyagrészt. Minden lecke elején talál egy fogalom-gyűjteményt, amely azokat a fogalmakat tartalmazza, amelyek meghatározását tudni kell. A meghatározások ismeretére részben az önellenőrző kérdések megválaszolásához, részben a modulzárok megoldásához lesz szüksége.
Javasoljuk, hogy a tanuláshoz készítsen elő jegyzetfüzetet és írószert, mert többször kell majd saját magának rendszerezni az anyagban leírtakat, vagy jegyzeteket készíteni belőle. Esetenként számolni is kell majd, ezt az adott lecke elején jelezni fogjuk, annak érdekében, hogy a jegyzetfüzet mellé a számológépet is kikészíthesse.
Jó tanulást és sikeres feladatmegoldást kívánnak a Szerzők!